b'\n_START_ARTICLE_\nKhairefon\n_START_PARAGRAPH_\nKhairefon (m.kreik. \xce\xa7\xce\xb1\xce\xb9\xcf\x81\xce\xb5\xcf\x86\xe1\xbf\xb6\xce\xbd; s. n. 470-450 eaa., k. n. 405-399 eaa.) oli Sokrateen l\xc3\xa4heinen yst\xc3\xa4v\xc3\xa4 ja seuraaja. Aikalaisista h\xc3\xa4net mainitsevat teoksissaan sek\xc3\xa4 Ksenofon, Aristofanes ett\xc3\xa4 Platon._NEWLINE_Teoksessaan Muistelmia Ksenofon lukee Khairefonin Sokrateen "todellisten kumppaneiden" joukkoon. Sokrateen l\xc3\xa4hipiiriin kuuluivat h\xc3\xa4nen mukaansa my\xc3\xb6s muiden muassa Kriton, Hermogenes, Simmias Thebalainen, Kebes Thebalainen, Faidondes ja Khairefonin nuorempi veli Khairekrates._NEWLINE_Khairefon esiintyy kolmessa Aristofaneen komediassa: Pilvet, Ampiaiset ja Linnut. Pilvet (vuodelta 423 eaa.) esitt\xc3\xa4\xc3\xa4 Sokrateen ja Khairefonin puoskareina, jotka pit\xc3\xa4v\xc3\xa4t Ateenassa pseudotieteellist\xc3\xa4 koulua. Khairefon esitet\xc3\xa4\xc3\xa4n teoksessa kalpeana ja aliravittuna, "el\xc3\xa4v\xc3\xa4n\xc3\xa4 ruumiina", ja t\xc3\xa4st\xc3\xa4 on joskus johdettu, ett\xc3\xa4 h\xc3\xa4n olisi ollut tosiel\xc3\xa4m\xc3\xa4ss\xc3\xa4kin laiha ja sairaalloisen n\xc3\xa4k\xc3\xb6inen. Ampiaisissa h\xc3\xa4nell\xc3\xa4 tai h\xc3\xa4nest\xc3\xa4 tehdyll\xc3\xa4 karikatyyrill\xc3\xa4 on rooli puolueettomana todistajana. Linnuissa h\xc3\xa4nen lempinimens\xc3\xa4 on "Lepakko", joka saattaa tulla y\xc3\xb6ky\xc3\xb6peliydest\xc3\xa4, luisevasta ulkon\xc3\xa4\xc3\xb6st\xc3\xa4 tai luonteesta._NEWLINE_Platonin Sokrateen puolustuspuheessa Sokrates kutsuu Khairefonia pitk\xc3\xa4aikaiseksi yst\xc3\xa4v\xc3\xa4kseen ja my\xc3\xb6s monien paikalla olevien yst\xc3\xa4v\xc3\xa4ksi. Sokrates sanoo t\xc3\xa4m\xc3\xa4n jo olevan edesmennyt, mutta osoittaa t\xc3\xa4m\xc3\xa4n veljen olevan l\xc3\xa4sn\xc3\xa4 oikeudenk\xc3\xa4ynniss\xc3\xa4. H\xc3\xa4n kertoo, ett\xc3\xa4 Khairefon oli se, joka matkusti Delfoihin kysym\xc3\xa4\xc3\xa4n Delfoin oraakkelilta, kuka on viisain kaikista miehist\xc3\xa4. Oraakkeli vastasi, ett\xc3\xa4 ei ole ket\xc3\xa4\xc3\xa4n Sokratesta viisaampaa. H\xc3\xa4n mainitsee my\xc3\xb6s Khairefonin olleen v\xc3\xa4lill\xc3\xa4 maanpaossa. T\xc3\xa4t\xc3\xa4 on joskus pidetty todisteena siit\xc3\xa4, ett\xc3\xa4 Khairefon (p\xc3\xa4invastoin kuin Sokrates) olisi ollut Ateenan demokratian tukija ja joutunut siksi l\xc3\xa4htem\xc3\xa4\xc3\xa4n maanpakoon, kun demokratia syrj\xc3\xa4ytettiin joksikin aikaa Ateenan h\xc3\xa4vitty\xc3\xa4 Spartalle._NEWLINE_Khairefon esiintyy my\xc3\xb6s kahdessa Platonin dialogissa, Kharmideessa ja Gorgiaassa. Kharmideen alussa Sokrates palaa Ateenaan Poteidaian taistelusta, ja Khairefon ottaa h\xc3\xa4net vastaan. Taistelu k\xc3\xa4ytiin vuonna 430 eaa., kolme vuotta ennen Platonin syntym\xc3\xa4\xc3\xa4 ja 31 vuotta ennen Sokrateen kuolemaa, mutta Platon on todenn\xc3\xa4k\xc3\xb6isesti oikeassa kuvatessaan Sokrateen ja Khiarefonin suhteen olevan varhaista perua. Gorgiaan alussa Khairefon ja Sokrates my\xc3\xb6h\xc3\xa4styv\xc3\xa4t Ateenassa keskustelusta Gorgiaan, tunnetun sofistin, kanssa. Sokrates laittaa syyn my\xc3\xb6h\xc3\xa4stymisest\xc3\xa4 Khairefonin nimiin, sill\xc3\xa4 t\xc3\xa4m\xc3\xa4 oli j\xc3\xa4\xc3\xa4nyt suustaan kiinni Agoralla. Khairefon sanoo Gorgiaan olevan h\xc3\xa4nen yst\xc3\xa4v\xc3\xa4ns\xc3\xa4, ja keskustelun alkuosan Khairefon toimii melko taitavasti Gorgiaan p\xc3\xa4\xc3\xa4asiallisena kuulustelijana._NEWLINE_Yhdess\xc3\xa4 t\xc3\xa4st\xc3\xa4 todistusaineistosta voidaan p\xc3\xa4\xc3\xa4tell\xc3\xa4, ett\xc3\xa4 Khairefon oli tunnettu, energinen ja osallistuva yksil\xc3\xb6, jolla oli todenn\xc3\xa4k\xc3\xb6isesti jossain m\xc3\xa4\xc3\xa4rin poikkeava ulkon\xc3\xa4k\xc3\xb6 ja luonne, ja joka liikkui helposti aikansa sosiaalisissa ja oppineissa piireiss\xc3\xa4.'